Märtsi alguses pääsesid Vene Ajutise Valitsuse peaministri vürst Georgi Lvovi jutule vürsti varasemast ajast tundnud Jaan Tõnisson ja Riigiduumas Eesti talurahvast esindanud Jaan Raamot. Mõlemad sondeerisid pinda Eestile laialdase omavalitsuse saamise võimaluste üle. Lvov suhtus eestlaste algatusse mõistvalt ja soovitas esitada Ajutisele Valitsusele vastav seaduseelnõu. Kodumaale naasnud Tõnisson ja Raamot alustasid ettevalmistustöid ning 11.-13. märtsil toimus Tartus  nõupidamine, millel valmis autonoomiaseaduse projekt (dok 3 ja 4).